Δύο νέοι άνθρωποι έχασαν τη ζωή τους σε τροχαίο δυστύχημα τα ξημερώματα της Κυριακής, στην οδό Αγίου Μελετίου, στην περιοχή του Αγίου Παντελεήμονα, στο κέντρο της Αθήνας, όταν η μηχανή στην οποία επέβαιναν συγκρούστηκε με ΙΧ αυτοκίνητο, ο οδηγός του οποίου τους εγκατέλειψε.

Σύμφωνα με το ant1news.gr, η μηχανή κινούνταν αντίθετα στον δρόμο, όταν περίπου στις 3 το πρωί συγκρούστηκε με το αυτοκίνητο.

Η σύγκρουση ήταν σφοδρή. Ο νεαρός οδηγός της μηχανής, 26 ετών, αλβανικής καταγωγής, εξέπνευσε σχεδόν αμέσως μετά το τρακάρισμα, ενώ η 23χρονη συνεπιβάτης του, από την Πολωνία, είχε τραυματιστεί σοβαρά.

Ο οδηγός του ΙΧ, αντικρίζοντας αιμόφυρτους τους δύο νέους, αντί να τους πλησιάσει και να προσφέρει κάθε δυνατή βοήθεια, άφησε τον 26χρονο να κείτεται στο οδόστρωμα και δίπλα του την κοπέλα, βαριά χτυπημένη και αναπτύσσοντας ταχύτητα, έφυγε από το σημείο.

Η 23χρονη, έδωσε πολύωρη μάχη για να κρατηθεί στη ζωή, παρά τις προσπάθειες των γιατρών όμως δεν τα κατάφερε, αφήνοντας κι εκείνη την τελευταία της πνοή το μεσημέρι.

Οι αστυνομικοί έχουν συλλέξει στοιχεία από την περιοχή του τροχαίου και αναζητούν υλικό από κάμερες, προκειμένου να εντοπίσουν στοιχεία του αυτοκινήτου, που θα τους οδηγήσουν στα ίχνη του ασυνείδητου οδηγού, ο οποίος εγκατέλειψε αβοήθητους τους δύο νεαρούς, οι οποίοι έχασαν τη ζωή τους.